**Jegyzőkönyv**

**Készült:** Zalaszentgrót Város Önkormányzata Képviselő-testületének 2016. december 15-én

1600 órai kezdettel tartott rendes, nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Dr. Tihanyi Ottó képviselő

Kovács László képviselő

Takács Tibor képviselő

Veress János képviselő

Vári Mária képviselő

Dr. Simon Beáta jegyző

Dr. Gondos István jogi szakreferens

Ujvári Éva pénzügyi osztályvezető

Halászné Dukai Ágota műszaki osztályvezető

Rétvári Róbert Zalaszentgróti Járási Hivatal hivatalvezető

**Igazoltan távol marad:** Gelencsér István képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket. A napirendi pontok tárgyalása előtt nagy tisztelettel emlékezzünk a tragikus hirtelenséggel elhunyt Beke László alpolgármesterre. Hiányát a képviselők is érezni fogják. Egy perces néma felállással adózzunk emlékének.

Megállapítom, hogy a képviselő-testület 6 tagja jelen van, így a testület határozatképes. Az 5. sz. napirendi pontot, azaz a Köznevelési intézmény működtetésének átadásával kapcsolatos vagyonkezelői szerződés és megállapodás megkötése a Klebelsberg Intézményfenntartó Központ Zalaegerszegi Tankerületi Központjával című előterjesztést a 21. napirendi pontként tárgyaljuk Kajári Attila tankerületi igazgató kérésére, aki később érkezik.

Kérem, aki egyetért a módosított napirendi pontok tárgyalásával, szavazzon.

A képviselő-testület 6 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Pótfinanszírozás biztosítása

Előadó. Baracskai József polgármester

Tárgyalja: Pénzügyi és Ügyrendi Bizottság

1. 2016. évi költségvetési rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Rendeletalkotás az átmeneti gazdálkodásról

Előadó: Baracskai József polgármester

Tárgyalja: Pénzügyi és Ügyrendi Bizottság

1. Vállalkozó háziorvosok rezsidíj átalányának megállapítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A nem lakás céljára szolgáló helyiségek 2017. évi bérleti díjának megállapítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés tanyagondnoki szolgálatok körzeteiről

Előadó: Baracskai József polgármester

Tárgyalja: Szociális Bizottság

1. Zalaszentgrót Város Önkormányzat Képviselő-testületének 2017. évi I. félévi munkatervének elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

Humán Ügyek Bizottsága

Szociális Bizottság

1. Az önkormányzat 2017. évi belső ellenőrzési tervének jóváhagyása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Belső ellenőrzési feladat ellátása 2017. évben

Előadó: Baracskai József polgármester

Tárgyalja: Pénzügyi és Ügyrendi Bizottság

1. Városi Könyvtár és Művelődési – Felnőttképzési Központ részéről benyújtott pályázat utólagos jóváhagyása

Előadó: Baracskai József polgármester

Tárgyalja: Humán Ügyek Bizottsága

1. Zalaszentgrót hétközi és hétvégi központi orvosi ügyeletének ellátása 2017. évben

Előadó: Baracskai József polgármester

Tárgyalja: Pénzügyi és Ügyrendi Bizottság

Humán Ügyek Bizottsága

1. Döntés zártkerti ingatlanokra vonatkozó vételi ajánlatokról

Előadó. Baracskai József polgármester

Tárgyalja: Gazdasági és Városfejlesztési Bizottság

1. Eljárást lezáró döntés meghozatala a Termálfürdő üzemeltetésére kiírt közbeszerzési eljárásban

Előadó: Baracskai József polgármester

1. Mezőgazdasági termények adományként történő kiosztása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Csáfordi u. 2. szám alatti ingatlan értékesítése

Előadó: Baracskai József polgármester

Tárgyalja: Gazdasági és Városfejlesztő Bizottság

1. Víziközmű szolgáltatás 2016-2030. évi gördülő fejlesztési tervének módosítása

Előadó: Baracskai József polgármester

Tárgyalja: Gazdasági és Városfejlesztő Bizottság

1. Fogorvosi körzet átalakítása

Előadó: Baracskai József polgármester

Tárgyalja: Humán Ügyek Bizottsága

1. Városi Önkormányzat Egészségügyi Központjának a járóbeteg szakellátás többletkapacitás befogadása iránti pályázata benyújtásának jóváhagyása.

Előadó: Baracska József polgármester

Tárgyalja: Humán Ügyek Bizottsága

1. Pályázat benyújtása a VP6-7.2.1-7.4.1.2-16 kódszámú kiírásra

Előadó: Baracskai József polgármester

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

1. Köznevelési intézmény működtetésének átadásával kapcsolatos vagyonkezelői szerződés és megállapodás megkötése a Klebelsberg Intézményfenntartó Központ Zalaegerszegi Tankerületi Központjával

Előadó: Baracskai József polgármester

Tárgyalja: Pénzügyi és Ügyrendi Bizottság

Humán Ügyek Bizottsága

1. Egyebek
2. Kérdések, interpellációk

**Zárt ülés:**

1. Agrárgazdasági Kamara állásfoglalása ellen benyújtott kifogás elbírálása

Előadó: Baracskai József polgármester

1. Agrárgazdasági Kamara állásfoglalása ellen benyújtott kifogás elbírálása

Előadó: Baracskai József polgármester

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 6 igen szavazattal elfogadta a lejárt határidejű határozatokról szóló beszámolót.

**2. sz. napirendi pont**

**Pótfinanszírozás biztosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére. Pótfinanszírozásra van szükség, ugyanis a Magyar Államkincstár által megállapított óvodai feladatellátáshoz kapcsolódó visszafizetési kötelezettsége van az önkormányzatnak, továbbá a Városi Könyvtár és Művelődési-Felnőttképzési Központ, valamint a Gazdasági Ellátó Szervezet részére szükséges pótelőirányzat biztosítása többek között azért, mert az általános iskola fűtésszámlája alultervezett lett az elmúlt évben.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a pótfinanszírozás biztosításával, szavazzon.

*A képviselő-testület 6 igen szavazattal az alábbi határozatot hozta:*

**120/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a Magyar Államkincstár által megállapított, óvodai feladatellátáshoz kapcsolódó visszafizetési kötelezettséghez 1.205e Ft, a Zalaszentgróti Napköziotthonos Óvoda és Egységes Óvoda-bölcsőde óvodai térítési díjkiesése okán 1.378e Ft, a Gazdasági Ellátó Szervezet részére 3.362e Ft, valamint a Városi Könyvtár és Művelődési-Felnőttképzési Központ részére 860e Ft - mindösszesen 6.805e Ft - pótelőirányzatot biztosít az önkormányzat 2016. évi költségvetésének általános működési tartaléka terhére.

Határidő: 2016. december 31.

Felelős: Baracskai József polgármester

**3. sz. napirendi pont**

**2016. évi költségvetési rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére. A 1.253.447 eFt eredeti előirányzattal elfogadott költségvetési főösszeg az év végére az évközi módosítások után 3.812.194 eFt-ra emelkedik. Az előterjesztés mellékletei részletesen tartalmazzák az egyes tételeket.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2016. évi költségvetési rendelet módosításával, szavazzon.

*A képviselő-testület 6 igen szavazattal megalkotta a 22/2016. (XII. 16.) sz. önkormányzati rendeletét az önkormányzat 2016. évi költségvetéséről szóló 2/2016. (II. 12.) önkormányzati rendelet módosításáról*

**4. sz. napirendi pont**

**Rendeletalkotás az átmeneti gazdálkodásról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Minden évben meg kell alkotni az átmeneti gazdálkodásról szóló rendeletet. A költségvetési év január 1-jével kezdődik, és február 15-ig el kell fogadni a következő évi költségvetést. Így a kiadások-bevételek teljesítése zavartalanul folytatódhat január 1-jétől. Az előterjesztést a Pénzügyi és Ügyrendi Bizottság megtárgyalta, elfogadásra javasolja a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az átmeneti gazdálkodásról szóló rendeletalkotással, szavazzon.

*A képviselő-testület 6 igen szavazattal megalkotta a 23/2016. (XII.16.) sz. önkormányzati rendeletét az Önkormányzat 2017. évi átmeneti gazdálkodásáról*

**5. sz. napirendi pont**

**Vállalkozó háziorvosok rezsidíj átalányának megállapítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére. Ez csak egy átalánydíj, mely elszámolásra kerül, és ha kevesebb lesz a tényleges rezsiköltség, a különbözet visszafizetésre kerül, előreláthatólag ebbe az összegbe bele fog férni.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a vállalkozó háziorvosok rezsidíj átalányának megállapításával, szavazzon.

A képviselő-testület 6 igen szavazattal az alábbi határozatott hozta:

**121/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete a vállalkozó orvosok 2017. évi rezsidíj átalány előlegeit az alábbiak szerint állapítja meg:

- Dr. Arányi István és Társa Bt. 45.000 Ft/hó

* + - * Dr. Wellmann és Társa Bt. 45.000 Ft/hó
      * Dr. Pőcze és Társa Bt. 45.000 Ft/hó
      * Dr. Tóth – Dr. Nyéki Eü. KKT. 90.000 Ft/hó
      * Dr. Debreczi Szerén 45.000 Ft/hó
      * Dr. Tandary Sándor 45.000 Ft/hó

A Képviselő-testület felkéri a jegyzőt, hogy a döntésről a Városi Önkormányzat Egészségügyi Központja intézményvezetőjét a határozati kivonat egy példányának megküldésével értesítse.

Határidő: 2017. január 10.

Felelős: Dr. Simon Beáta jegyző

**6. sz. napirendi pont**

**A nem lakás céljára szolgáló helyiségek 2017. évi bérleti díjának megállapítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Takács Tibor**: A bérleti díjak a jövő évben nem fognak változni, figyelembe véve a nullához közelítő inflációt. Az iskola működtetése révén elkerül tőlünk néhány helyiség, melyeket a továbbiakban a KLIK Zalaegerszegi Tankerülete fog a továbbiakban bérbe adni. A bérlemények között marad továbbra is a sportcsarnok, a műfüves pálya és a volt gimnázium tornaterme, amely megegyezés alapján továbbra is az önkormányzat működtetésében marad a jövőben. Így a zalaszentgróti székhellyel rendelkező egyesületeknek továbbra is jelentős kedvezményt tudunk biztosítani a bérleti díjból. Kérem a képviselőket, fogadják el a bérleti díjakat.

**Baracskai József:** Ahogy elnök úr elmondta, az egyesületeket jelentős bérleti díjkedvezményben részesítjük. A részönkormányzatok területén lévő kultúrházak sem piaci alapon kerülnek bérbeadásra, az ott lévő közösségek kedvezményben részesülnek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a nem lakás céljára szolgáló helyiségek 2017. évi bérleti díjának megállapításával, szavazzon.

A képviselő-testület 6 igen szavazattal az alábbi határozatot hozta:

**122/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a nem lakás céljára szolgáló helyiségek 2017. évi bérleti díját az alábbiak szerint állapítja meg:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ***cím*** | ***nagyság m2*** | ***funkció*** | ***nettó ár Ft/hó*** | | ***ÁFA*** | | ***Bruttó ár Ft/hó*** |
| 1. | Batthyány u. 8. | 76,8 | Üzlet+raktár | 30 000 | | 8 100 | | 38 100 |
| 2 | Batthyány u. 10. | 53,9 | üzlet | 19 382 | | 5 233 | | 24 615 |
| 3 | Batthyány u 15. | 112,9 | iroda | 40 597 | | 10 961 | | 51 558 |
| 4. | Batthyány u 15. | 38,3 | iroda | 2 784 | | 752 | | 3 536 |
| 5. | Batthyány u 15. |  | edzőterem | 6 000 | | 1 620 | | 7 620 |
| 6. | Dózsa Gy. u 9 . | 18,5 | iroda | 9 313 | | 2 515 | | 11 828 |
| 7. | Dózsa Gy. u 9. | 29 | iroda | 28 340 | | 7 652 | | 35 992 |
| 8. | Dózsa Gy. u. 9. | 14 | iroda | 3 020 | | 815 | | 3 835 |
| 9. | Dózsa Gy. u 9. | 14,69 | iroda | 10 565 | | 2 853 | | 13 418 |
| 10. | Dózsa Gy. u .9. | 28,39 | iroda | 23 831 | | 6 434 | | 30 265 |
| 11. | Dózsa Gy. u. 9. | 14,7 | iroda | 7 070 | | 1 909 | | 8 979 |
| 12. | Dózsa György u. 9. 1. em. | 40,4 | iroda | 29 083 | | 7 852 | | 36 935 |
| 13. | Dózsa György u. 9. 2. em. 1. iroda | 11,9 | iroda | 7 933 | | 2 142 | | 10 075 |
| 14. | Dózsa György u. 9. 2. em. 2. iroda | 7,6 | iroda | 5 067 | | 1 368 | | 6 435 |
| 15. | Dózsa György u. 9. 2. em. 3. iroda | 11,8 | iroda | 7 867 | | 2 124 | | 9 991 |
| 16. | Dózsa György u. 9. 2. em. 4. iroda | 7 | iroda | 4 667 | | 1 260 | | 5 927 |
| 17. | Dózsa György u. 9. 2. em. 5. iroda | 7 | iroda | 4 667 | | 1 260 | | 5 927 |
| 18. | Dózsa György u. 9. 2. em. tárgyaló | 19,2 | tanácsterem | 12 800 | | 3 156 | | 16 256 |
| 19. | Malom u 22.- 786/2 hsz. | 400 | műhely | 170 667 | | 46 080 | | 216 747 |
| 20. | Csáford 2223/1 hrsz-ú rét, gyümölcsös és gazdasági épület, szántó, erdő valamint 2223/3 hrsz-ú rét |  | művésztelep | 787 | | 212 | | 999 |
| 21. | Eötvös K. u. 10. K-i oldal | 229 | üzlet+raktár | 135 420 | | 36 563 | | 171 983 |
| 22. | Eötvös K. u. 10. Ény-i oldal | 61,5 | üzlet+raktár | 25 000 | | 6 750 | | 31 750 |
| 23. | Eötvös K. u. 10. Ny-i oldal | 60,8 | üzlet+raktár | 47 672 | | 12 871 | | 60 543 |
| 24. | Fő tér, 351/5 hrsz. alatt lévő hírlapárusító pavilon |  | pavilon | 45 743 | | 12 351 | | 58 094 |
| 25. | Batthyány u.1 sz alatti 320/A/8 hrsz-ú piaccsarnok | 29,06 | raktár | 6 199 | | 1 674 | | 7 873 |
| 26. | Csány L. u. 2 Kazánház+tető | 11 | - | 2 541 | | 686 | | 3 227 |
| 27. | Batthyány u. 13. ZAFFIR ház | 97,74 | iroda | 7 029 | | 1 898 | | 8 927 |
| 28. | Lőtér |  | lőtér | 500 | | 135 | | 635 |
| 29. | Kossuth Lajos u. 11. | 11,5 | üzlet+raktár | 17 782 | | 4 801 | | 22 583 |
| 30. | Bocskai u. | 101 | kocsma | 48 000 | | 12 960 | | 60 960 |
|  | ***cím*** | ***funkció*** | | ***nettó ár Ft/fő/nap*** | | ***ÁFA*** | | ***Bruttó ár Ft/nap*** |
| 31. | Batthyány u. 15. | kollégium | | 1 000 | | 270 | | 1 270 |
|  | ***cím*** | ***funkció*** | | ***nettó ár Ft/nap*** | | ***ÁFA*** | | ***Bruttó ár Ft/nap*** |
| 32. | Batthyány u. 1. | vásárcsarnok | | 25 000 | | 6 750 | | 31 750 |
|  | ***cím*** | ***funkció*** | | ***nettó ár Ft/óra*** | | ***ÁFA*** | | ***Bruttó ár Ft/óra*** |
| 33. | Ifjúság u. 2. | műfüves sportpálya | | 4 000 | | 1 080 | | 5 080 |
| 34. | Kossuth Lajos u. 11. | sportcsarnok | | 4 190 | | 1 131 | | 5 321 |
| 35. | Batthyány u. 15. | tornaterem | | 1 610 | | 435 | | 2 045 |
| 36. | Batthyány u. 15. | tanterem | | 1 610 | | 435 | | 2 045 |
| 37. | Templom tér 7. | rendezvényterem | | 1 000 | | 270 | | 1 270 |
| Zalaszentgróti székhellyel rendelkező sportegyesületekre vonatkozó bérleti díjak | | | | | | | | |
|  | ***cím*** | ***funkció*** | | ***nettó ár Ft/óra*** | | ***ÁFA*** | | ***Bruttó ár Ft/óra*** |
| 38. | Kossuth Lajos u. 11. | sportcsarnok | | 630 | | 170 | | 800 |
| 39. | Batthyány u. 15. | tornaterem | | 394 | | 106 | | 500 |
| Zalaszentgróti székhellyel rendelkező egyesületekre vonatkozó bérleti díjak | | | | | | | | |
|  | ***cím*** | ***funkció*** | | | ***nettó ár Ft/óra*** | | ***ÁFA*** | ***Bruttó ár Ft/óra*** |
| 40. | Batthyány u. 15. | tanterem | | | 394 | | 106 | 500 |

|  |  |  |  |  |  |
| --- | --- | --- | --- | --- | --- |
|  | **Alkalmi jelleggel bérbeadható önkormányzati helyiségek** | | | | |
|  | ***Megnevezés*** | ***Funkció*** | ***Nettó ár***  ***Ft/alkalom*** | ***ÁFA*** | ***Bruttó ár***  ***Ft/alkalom*** |
| 41. | Zrínyi Miklós tagiskola  étkező | Terem | 25 000  (4 órát meg nem haladó bérlet esetén  nettó 2 500 Ft/óra) | 6 750  (675 Ft/óra) | 31 750  (3 175 Ft/óra) |
| 42. | Csányi László tagiskola étkező | Terem | 25 000  (4 órát meg nem haladó bérlet esetén  nettó 2 500 Ft/óra) | 6 750  (675 Ft/óra) | 31 750  (3 175 Ft/óra) |
| 43. | Kisszentgróti „Borház*"* pince Bocskai u. 1. | Terem | 15 748 | 4252 | 20 000 |
| 44. | Kisszentgróti „Borház” konferencia terem Bocskai u. 1. | Terem | 3 937 | 1 063 | 5 000 |
| 45. | Tüskeszentpéteri kultúrház hrsz. 1576 | Terem | 6 300 | 1 701 | 8 001 |
| 46. | Zalaudvarnok kultúrház | Terem | 6 300 | 1 701 | 8 001 |
| 47. | Aranyod kultúrház | Terem | 6 300 | 1 701 | 8 001 |
| 48. | Zalakoppány kultúrház | Terem | 6 300 | 1 701 | 8 001 |
| 49. | Csáford kultúrház | Terem | 6 300 | 1 701 | 8 001 |

A képviselő-testület felhatalmazza a polgármestert a bérleti szerződések fentiek szerinti megkötésére.

**Határidő:** folyamatos

**Felelős:** Baracskai József polgármester

**7. sz. napirendi pont**

**Döntés tanyagondnoki szolgálatok körzeteiről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést a Szociális Bizottság tárgyalta, elfogadásra javasolta a képviselő-testület részére. Az I. tanyagondnoki szolgálat ellátási körzete: Csáford városrész, Csáfordi külterület, Alsóhegy, Felsőhegy, Felsőaranyod. A II. tanyagondnoki szolgálat ellátási körzete Zalakoppány városrész. Az új hírek szerint sajnos a LEADER pályázatokban nem lesz lehetőség tanyagondnoki buszra pályázni, ami a szolgálatot valamilyen szinten hátráltatni fogja. Zalaszentgrót Város gépjármű állománya egy kicsit elavult, de bízunk benne, hogy találunk rá megfelelő forrást, hogy a tanyagondnoki szolgáltatást a legjobb színvonalon tudjuk végezni a városrészekben.

**Veress János:** A gépjármű beszerzési pályázatot a civil szervezetek beadhatják, esetleg ha a gépjárműre szánt összeget átadnánk, akkor ez a megoldás működőképes lenne.

**Baracskai József**: Információim szerint egyáltalán nem kerül kiírásra gépjármű pályázat. Nem tudom, melyik civil szervezetre lehet gondolni, amely ezt a szolgáltatást végezhetné a jövőben, ennek nyilván van jogi feltételrendszere. Erről akkor beszélünk, ha esetleg kiírásra kerül a pályázat és sikeresen pályáztak ezekre a gépjárművekre.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a tanyagondnoki szolgálatok körzeteiről szóló döntéssel, szavazzon.

A képviselő-testület 6 igen szavazattal az alábbi határozatot hozta:

**123/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete úgy határoz, hogy az Emberi Erőforrások Miniszterének befogadás szükségességéről szóló döntése esetén Zalaszentgrót Város közigazgatási területén belül Csáford (I. tanyagondnoki szolgálat) és Zalakoppány (II. tanyagondnoki szolgálat) városrészekben a két tanyagondnoki szolgálat a következő ellátási körzetekben fog megvalósulni:

I. Tanyagondnoki szolgálat ellátási körzete:

* Csáford városrész: 272 fő
* Csáfordi külterület: 25 fő,
* Alsóhegy: 31 fő
* Felsőhegy: 12 fő
* Felsőaranyod: 39 fő

II. Tanyagondnoki szolgálat ellátási körzete:

* Zalakoppány városrész: 296 fő

A Képviselő-testület felhatalmazza Baracskai József polgármestert a befogadási kérelem megküldésére.

Felelős: Baracskai József polgármester

Határidő: 2016. december 31.

**8. sz. napirendi pont**

**Zalaszentgrót Város Önkormányzat Képviselő-testületének 2017. évi I. félévi munkatervének elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Minden bizottság tárgyalta a 2017. évi I. félévi munkatervet, elfogadásra javasolják a képviselő-testület részére. Ahogy eddig megszokhatták, minden hónap utolsó csütörtökén lesz képviselő-testületi ülés, kivéve február 15. napját, amelyen elfogadásra kerül az önkormányzat 2017. évi költségvetése. A képviselő-testületi üléseket megelőző héten kerül sor a bizottsági ülésekre.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért Zalaszentgrót Város Önkormányzat Képviselő-testületének 2017. évi I. félévi munkatervének elfogadásával, szavazzon.

A képviselő-testület 6 igen szavazattal az alábbi határozatot hozta:

**124/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a 2017. I. félévi munkatervét a mellékletben foglaltak szerint elfogadja.

Felkéri a polgármestert és a jegyzőt, hogy a munkatervben foglaltak végrehajtásáról gondoskodjanak.

**Határidő:** 2017. június 30.

**Felelős:** Baracskai József polgármester

Dr. Simon Beáta jegyző

**9. sz. napirendi pont**

**Az önkormányzat 2017. évi belső ellenőrzési tervének jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére. Az előterjesztés tartalmazza, melyek azok a szervezetek, intézmények, amelyek ellenőrzésére kerül sor és milyen tárgyú lesz az ellenőrzés.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzat 2017. évi belső ellenőrzési tervének jóváhagyásával, szavazzon.

A képviselő-testület 6 igen szavazattal az alábbi határozatot hozta:

**125/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete a 2017. évi belső ellenőrzési tervét az előterjesztés 1. számú melléklete szerinti formában és tartalommal jóváhagyja.

A Képviselő-testület felkéri a jegyzőt, hogy a belső ellenőrt a határozati kivonat egy példányának megküldésével értesítse.

Felelős: Baracskai József polgármester

Határidő**:** 2017. december 31.

**10. sz. napirendi pont**

**Belső ellenőrzési feladat ellátása 2017. évben**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Köztudott, hogy a belső ellenőrzési feladatok a ZalA-KAR Térségi Innovációs Társuláson keresztül kerülnek elvégzésre. A tagönkormányzatok, a roma nemzetiségi önkormányzatok, valamint a feladatellátáshoz csatlakozó, társuláson kívüli települések alapján kerültek a költségek megosztásra. A fentiek alapján Zalaszentgrót Város esetében az idei évi hozzájárulási összeg 539.924,-Ft volt, a 2017. évi hozzájárulás összege pedig 588.213,-Ft lenne. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2017. évi belső ellenőrzési feladat ellátásával, szavazzon.

A képviselő-testület 6 igen szavazattal az alábbi határozatot hozta:

**126/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete a belső ellenőrzési feladatok ellátását 2017. január 01. napjától a ZalA-KAR Térségi Innovációs Társulás keretében a Zalaszentgróti Közös Önkormányzati Hivatal által foglalkoztatott belső ellenőr révén biztosítja.

A feladatellátáshoz szükséges hozzájárulás összegét 588.213 Ft-ot (azaz: Ötszáznyolcvannyolcezer-kettőszáztizenhárom forintot) az önkormányzat a 2017. évi költségvetésében biztosítja.

A Képviselő-testület felhatalmazza a polgármestert a belső ellenőrzési feladatellátásra vonatkozó megállapodás aláírására.

Felelős: Baracskai József polgármester

Határidő**:** 2016. december 31.

**11. sz. napirendi pont**

**Városi Könyvtár és Művelődési – Felnőttképzési Központ részéről benyújtott pályázat utólagos jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József**: A Városi Könyvtár és Művelődési – Felnőttképzési Központ egy EFOP pályázatot adott be „Kulturális intézmények a köznevelés eredményességéért” címmel, amelyhez az önkormányzat támogató nyilatkozata szükséges. Az elkövetkezendőkben kérem az intézmény igazgatóját, hogy a pályázatok beadása előtt kérünk tájékoztatást, hiszen fenntartóként közvetett módon minden pénzügyi felelősség az önkormányzaté. Ebben az esetben, ha lett volna rá lehetőségünk, más szakkörökre is javaslatot tettem volna. Szeretném, ha minden pályázat, ami beadásra kerül, valóban itt Zalaszentgróton valósuljon meg és Zalaszentgrót értékeit növelnék. Ez a pályázat már beadásra került, ezért kérem a képviselő-testület utólagos jóváhagyását. Az előterjesztést a Humán Ügyek Bizottsága tárgyalta, elfogadásra javasolta a képviselő-testületnek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Városi Könyvtár és Művelődési – Felnőttképzési Központ részéről benyújtott pályázat utólagos jóváhagyásával, szavazzon.

A képviselő-testület igen szavazattal az alábbi határozatot hozta:

**127/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete utólagos jóváhagyását adja az Emberi Erőforrások Minisztériuma által kiírt „Kulturális intézmények a köznevelés eredményességéért” című, EFOP-3.3.2-16 kódszámú felhívásra a Városi Könyvtár és Művelődési – Felnőttképzési Központ (székhely: 8790 Zalaszentgrót, Batthyány u. 9.) által benyújtott pályázathoz.

A Képviselő-testület felhatalmazza a polgármestert az előterjesztés 2. mellékeltét képező nyilatkozat aláírására.

A Képviselő-testület felkéri a jegyzőt, hogy a döntésről a határozati kivonat két példányának megküldésével tájékoztassa a Városi Könyvtár és Művelődési – Felnőttképzési Központ intézményvezetőjét.

Határidő: azonnali

Felelős: Baracskai József polgármester

Dr. Simon Beáta jegyző

**12. sz. napirendi pont**

**Zalaszentgrót hétközi és hétvégi központi orvosi ügyeletének ellátása 2017. évben**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az elmúlt időben többször szóba került az ügyelet, megbeszélést tartottunk a háziorvosokkal, a kistérséggel és a szolgáltatóval. Az ügyelettel kapcsolatban jelzett lakossági problémákat szeretnénk megoldani. A háziorvosokkal történt megbeszélések során felvetettük a járásban lévő közös önkormányzati hivatalok vezetőivel együttesen, hogy a körzetben lévő háziorvosok több ügyeletet vállaljanak, hiszen feléjük van meg a lakosság részéről a bizalom. Az utazási költségekből fakadóan talán olcsóbb is lenne ez a fajta megoldás. Az orvosok az óradíj emelkedését szorgalmazzák. Az ügyeleti ellátásban sajátos módon egy licit alakult ki az orvosok részéről. Ha ez egységesen meg lenne beszélve, egy kiszámítható bérezéssel mind az orvosoknak, mind a szolgáltatónak jobb lenne. Jelenleg az orvosi ügyeletet a ReálMed Kft. látja el, amennyiben nem ő látná el, az orvosoknak lenne ez kötelező feladata. Közös érdek, hogy a ReálMed Kft. gördülékenyen lássa el a feladatát. A határozati javaslat értelmében 2017. január 1-jétől az ellátási terület vonatkozásában egységesen további 79,-Ft/fő/hó önkormányzati támogatást biztosítanánk a ReálMed Kft. részére az OEP támogatáson felül az ügyeleti ellátás zavartalan működéséért. A Pénzügyi és Ügyrendi, továbbá a Humán Ügyek Bizottsága megtárgyalta, elfogadásra javasolta a képviselő-testület részére.

**Takács Tibor:** Örvendetes, hogy elindult a ReálMed Kft. és a helyi háziorvosok közötti párbeszéd annak megoldására, hogy a késéseket áthidalják. Továbbá az új szerződés tervezetben rögzítésre került, hogy a késésért kötbér kerül felszámolásra. Nemcsak az óradíjakat kell emelni, hanem a lakosság felé is minél jobb szolgáltatást kell nyújtani.

*Kovács László képviselő megérkezett.*

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért Zalaszentgrót 2017. évi hétközi és hétvégi központi orvosi ügyeletének ellátásával, szavazzon.

A képviselő-testület 7 igen szavazattal az alábbi határozatot hozta:

**128/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete egyetért azzal, hogy a Zalaszentgrót vonatkozásában a hétközi és hétvégi központi orvosi ügyeleti szolgáltatás változatlanul a ReálMed Kft. részéről kerüljön biztosításra, melyhez a központi OEP finanszírozáson túl 2017. január 01-től az ellátási terület vonatkozásában további 79,-Ft/fő/hó önkormányzati támogatást biztosít.

Zalaszentgrót Város Önkormányzat Képviselő-testülete az előterjesztés 5. számú mellékletét képező feladat ellátási szerződést elfogadja és felhatalmazza Baracskai József polgármester annak aláírására.

Határidő: 2016. december 31.

Felelős: Baracskai József polgármester

**13. sz. napirendi pont**

**Döntés zártkerti ingatlanokra vonatkozó vételi ajánlatokról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A törvény végrehajtására kiadott rendeletben meghatározottak szerint 2016. december 31-ig kérhető az ingatlan-nyilvántartásban zártkertként nyilvántartott ingatlanok művelési ágának művelés alól kivett területként történő díjmentes átvezetése, ezt egy évvel meghosszabbították. Az önkormányzat megtette a szükséges lépéseket, a területek átminősítése megtörtént. Kérelmet nyújtott be területvásárlásra Mesics Péter zalaszentgróti lakos, aki Aranyodon vásárolna egy zártkerti művelés alól kivett ingatlant. Az Aranyodi Részönkormányzat támogatja az ingatlan eladását 80,-Ft/m2-es áron. Balogh László zalaszentgróti lakos Csáfordon vásárolna zártkerti művelés alól kivett területet, viszont a Csáfordi Részönkormányzat nem támogatja a területvásárlást annak alapján, hogy az ingatlanon lévő faállomány értéke meghaladja a számított értéket. Az előterjesztést a Gazdasági és Városfejlesztési Bizottság megtárgyalta, mindkét esetben egyetért az ingatlanok eladásával 80,-Ft/m2-es áron. Balogh László a szomszéd terület tulajdonosa, az előterjesztéshez mellékelt képeken látni lehet, hogy az önkormányzat területe gazos, elhanyagolt és a faállomány csekély, egyáltalán nem képvisel nagy értéket. A kérelmező megvásárolja, rendbe teszi a területet és gazdálkodni fog rajta. Ellenkező esetben az önkormányzatnak kell megtisztítani a területet, ha nem teszi, viselnie kell a jogkövetkezményeit. Javaslom, hogy piaci áron, azaz 80,-Ft% m2-es áron kerüljön értékesítésre mindkét ingatlan.

**Veress János**: A jövőben szerencsés lenne, ha a részönkormányzat döntését figyelembe venné a képviselő-testület. A képek alapján a csáfordi ingatlanon lévő faállomány értéke nem haladja meg a számított értéket, viszont növeli azt. Szerencsés lenne, ha az önkormányzat gazdálkodna ezeken a földforgalmi törvény hatálya alól kivett területeken, akácfákat telepíthetne, a közmunkaprogramban ezt meg lehetne oldani.

**Baracskai József:** A fatelepítésnek vannak feltételei, engedélyhez kötöttek. A térképen látni lehet, hogy egy keskeny sáv a terület. A fatelepítést követően a szomszéd nem tudna szőlőt termeszteni, mert leárnyékolná. Javaslom Veress képviselő úrnak, menjen ki és nézze meg a területet, ha közmunkaprogramba a Csáfordi Részönkormányzat felvállalja, hogy megtisztítja és gazdálkodik rajta. A Műszaki Osztályon megtekinthető, mennyi kivett területe van az önkormányzatnak, ezeknek a kaszálása, rendben tartása és esetleges művelése lehetetlen feladat. Ha egy helyi gazda ezt a területet megművelné, akkor tegye meg. Ellenkező esetben szomszédként fel is szólíthatja az önkormányzatot a terület rendbetételére. Mindkét terület eladását javaslom, ebből bevétele származik az önkormányzatnak és az idei nagysikerű hegyi útfelújítási programba visszafordítható. Ez által növekszik a terület értéke, mivel könnyebben megközelíthetővé válnak a területek.

**Balogh Gábor**: Az akáctelepítésnél elő van írva, hogy hány métert kell elhagyni a terület két oldalán, így a közepén egy keskeny sáv lenne csak beültethető. Továbbá minkét szomszédos területen szőlő van, az akácos leárnyékolná a területeket. Minkét ingatlan eladását támogatom.

**Veress János**: Milyen célból tartjuk fent a részönkormányzatokat, ha nem értünk egyet a véleményükkel?

**Baracskai József**: Természetesen kikérjük a véleményüket, sok munkát végeznek a részönkormányzati tagok, de mindenért a képviselő-testület tartozik felelősséggel. Mint önkormányzati képviselők felelősek vagyunk a városért és megpróbálunk felelőséggel dönteni. Ebben az esetben én felelősséggel úgy tudok dönteni, hogy az ingatlanok eladását javaslom.

**Takács Tibor**: Testületi formában működik mind a részönkormányzat, mind a Gazdasági és Városfejlesztési Bizottság. A bizottság az ingatlan eladását javasolta a területnek. Mindenki legjobb belátása szerint döntsön, hogy melyik szervnek a véleményét fogja figyelembe venni. Korábbi években sem a részönkormányzat értékesítette a területeket, ez minden esetben az önkormányzat feladatkörébe tartozik. Ilyen szűk parcellákon nem lehet az önkormányzatnak érdemi gazdálkodást folytatni. Mindkét terület eladását javaslom.

**Vári Mária:** Az egyik ingatlan az Aranyodi Részönkormányzati területén található, megtekintettük és az eladása mellett döntöttünk 80,-Ft/m2-es áron, ezt az összeget a mezőgazdasági utak karbantartására tudnánk fordítani. A terület nehezen megközelíthető, melyet ha a kérelmező megvásárol, rendben fog tartani.

**Baracskai József**: Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az 1. sz. határozati javaslattal, szavazzon.

A képviselő-testület 6 igen, 1 nem szavazattal az alábbi határozatot hozta:

**129/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő

* Zalaszentgrót 13954 hrsz.-ú, 2007 m2 nagyságú, kivett zártkerti művelés alól kivett terület és gazdasági épületként nyilvántartott ingatlanát 160.560,- Ft összegű

vételáron értékesíti Mesics Péter 8790 Zalaszentgrót, Bocskai u. 8. szám alatti lakos részére.

Az értékesítési ajánlat elfogadása esetén az adásvétellel kapcsolatban felmerülő valamennyi költség a vevőt terheli. A vevő az ingatlant az értékesítési ajánlat kézhezvételétől számított 60 napon belül jogosult megvásárolni.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a kérelmezőt értesítse.

A Képviselő-testület az elfogadási feltételtől függően felhatalmazza a polgármestert az adásvételi szerződés aláírására.

Határidő: 2016. december 31.

Felelős: Dr. Simon Beáta jegyző

Baracskai József polgármester

**Baracskai József**: Kérem, aki egyetért a 2. sz. határozati javaslattal, szavazzon.

A képviselő-testület 5 igen, 2 nem szavazattal az alábbi határozatot hozta:

**130/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő

* Zalaszentgrót 23261 hrsz.-ú, 1450 m2 nagyságú, kivett zártkerti művelés alól kivett területként nyilvántartott ingatlanát 116.000,- Ft összegű,
* Zalaszentgrót 23263/2 hrsz.-ú, 2501 m2 nagyságú, kivett zártkerti művelés alól kivett területként nyilvántartott ingatlanát pedig 200.080,- Ft összegű

vételáron értékesíti Balogh László 8790 Zalaszentgrót, Batthyány L. u. 11. szám alatti lakos részére.

Az értékesítési ajánlat elfogadása esetén az adásvétellel kapcsolatban felmerülő valamennyi költség a vevőt terheli. A vevő az ingatlanokat az értékesítési ajánlat kézhezvételétől számított 60 napon belül jogosult megvásárolni.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a kérelmezőt értesítse.

A Képviselő-testület az elfogadási feltételtől függően felhatalmazza a polgármestert az adásvételi szerződés aláírására.

Határidő: 2016. december 31.

Felelős: Dr. Simon Beáta jegyző

Baracskai József polgármester

**14. sz. napirendi pont**

**Eljárást lezáró döntés meghozatala a Termálfürdő üzemeltetésére kiírt közbeszerzési eljárásban**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Kiírásra került a közbeszerzési eljárás a fürdő üzemeltetésére, ajánlattételi felhívást tettünk, amelyre egy pályázat érkezett. Az ajánlattévő neve Cattani Partner Kft, de a szükséges dokumentumokat nem küldte meg, így a bíráló bizottság javaslata alapján érvénytelennek nyilvánítjuk a társaság ajánlatát. A jövő évben dönthetünk úgy, hogy mi üzemeltetjük tovább a fürdőt, vagy új közbeszerzés kerülhet kiírásra.

**Takács Tibor**: Tehát a jövő évben újra a Szentgróti Víz- és Fürdő Kft. fogja működtetni a fürdőt?

**Baracskai József**: Nyilvánvaló, hogy január 1-jétől a Szentgróti Víz- és Fürdő Kft. folytatja az üzemeltetést. A Kft. egész működését át kell tekinteni, nem csak a fürdőre vonatkozóan, hanem egyéb más tevékenységekkel kapcsolatban is.

**Veress János**: Az idei év láthatóan sikeresebb volt bevétel szempontjából, remélem ez a jövőben is így történik. Míg a város nem talál egy gazdaságilag erősebb befektetőt, addig a Kft. működtesse a fürdőt.

**Baracskai József**: A Kft. felelősségrendjét is teljes mértékben át kell szabni. A sikeres év annak is köszönhető, hogy történt egy áremelés a nem helyi lakosok részére, többször elhangzott a hulladékhő átvétele, a marketing megerősítése. Egy újabb feladatot kapott az önkormányzat, mellyel élni kell és meg kell oldani.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az eljárást lezáró döntés meghozatalával a Termálfürdő üzemeltetésére kiírt közbeszerzési eljárásban, szavazzon.

A képviselő-testület 7 igen, szavazattal az alábbi határozatot hozta:

**131/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a " Szent Gróth Termálfürdő és Szabadidőközpont üzemeltetése" tárgyú közbeszerzési eljárás eredménytelenségének megállapításával egyidejűleg - a bíráló bizottság javaslatának elfogadásával - a Cattani Partner Kft. (1146 Budapest, Dózsa György út 11. fszt. 2.) gazdasági társaság ajánlatát érvénytelennek nyilvánítja.

A Képviselő-testület felkéri a polgármestert, hogy tájékoztassa a közbeszerzést lefolytató ALD Projekt Kft.-t és az ajánlattevő Cattani Partner Kft.-t a döntésről.

Határidő: 2016. december 31.

Felelős: Baracskai József polgármester

**15. sz. napirendi pont**

**Mezőgazdasági termények adományként történő kiosztása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést aPénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a mezőgazdasági termények adományként történő kiosztásával, szavazzon.

A képviselő-testület 7 igen, szavazattal az alábbi határozatot hozta:

**132/2016. (XII. 15.) számú képviselő-testületi határozat:**

Zalaszentgrót Város Önkormányzat Képviselő-testülete úgy dönt, hogy a 2016. évi Kistérségi Startmunka mintaprogram mezőgazdasági programelem keretén belül termelt burgonyából 600 kg-ot, a lilahagymából 70 kg-ot, a sárgarépából 70 kg-ot és a céklából 50 kg-ot a Magyar Vöröskereszt Zalaszentgróti Területi Szervezete (székhely: 8790 Zalaszentgrót, Kossuth L. u. 33., képviseli: Nyírő Tiborné területi vezető), továbbá a sárgarépából 140 kg-ot, a céklából 50 kg-ot és a babból 10 kg-ot a Vásártér Bt. (székhely: 8790 Zalaszentgrót, Templom tér 1., képviseli: Katona Tibor ügyvezető) részére adományként átadja.

Zalaszentgrót Város Önkormányzat Képviselő-testülete felkéri a polgármestert, hogy az adomány átadásáról gondoskodjon.

Határidő: 2016. december 31.

Felelős: Baracskai József polgármester

**16. sz. napirendi pont**

**Csáfordi u. 2. szám alatti ingatlan értékesítése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A volt szükséglakásról van szó.Az előterjesztést aGazdasági és Városfejlesztési Bizottság megtárgyalta, elfogadásra javasolta a képviselő-testület részére. Mint láthatják, a Csáford Részönkormányzatának figyelembe vettük a véleményét és javaslatát, miszerint az ingatlan kerüljön értékesítésre.

A kiírt pályázatban 1 millió forintos ár került meghatározásra, aminek feltétele volt, hogy a területet meg kell osztani és a költségek a vevőt terhelik. A pályázati határidőn kívül érkezett Ambrus Alexa hévízi lakos ajánlata, amit a képviselő-testületnek el kell fogadnia az önkormányzat vagyonáról és a vagyongazdálkodás általános szabályairól szóló önkormányzati rendeletet értelmében. Eszerint eredménytelen pályázati eljárást követően, 6 hónapon belül tett írásbeli ajánlat alapján az eredeti, pályázati felhívásban szereplő feltételekkel megtörténhet az önkormányzati tulajdonban lévő ingatlan értékesítése. Tudomásom szerint borturisztikai célból kerül hasznosításra az ingatlant, mely nem csak Csáford Részönkormányzatát, hanem az egész várost gazdagítja.

**Veress János**: Az önkormányzat tulajdonában lévő ingatlanokat valamilyen gazdasági jövőkép érdekében jó volna kézben tartani. Több önkormányzat különböző feldolgozó üzemet hoz létre és működtet közmunkaprogram keretében ilyen ingatlanokon. Javaslom, hogy próbáljunk ilyen pályázatokat elérni, és a jövőt szolgáló célt találni ezeknek az ingatlanoknak.

**Baracskai József**: A közmunkaprogramban közel 80 főt foglalkoztatunk, akik az idei évben elég jelentős értéket teremtettek a városban. Többek között a gimnázium épületében két szolgálati lakás került kialakításra, javaslom a képviselőknek, hogy tekintsék meg. Kicsit ellentmondásos Veress képviselő úr hozzászólása, miszerint a részönkormányzat véleményét nem veszi figyelembe az önkormányzat, a jelenlegi hozzászólásával ugyanis azt sugallja, hogy ne vegyük figyelembe a részönkormányzat véleményét. Az ingatlanban gazdasági tevékenységet fognak folytatni, így az iparűzési adóval is növekszik az önkormányzat bevétele, és a környezete is megszépül.

**Dr. Simon Beáta**: A közmunka foglalkoztatás sem egyszerű, jelentős kötöttségek vannak az alkalmazásban. Az önkormányzat nem minősül tipikus munkáltatónak. A közfoglalkoztatás összességébe látszólag ingyenes, de valójában mégsem. Lehet beruházási költségeket beépíteni a programokba, de sokszor az sem elegendő egy-egy program megvalósításához. A munkajogi feltételrendszert olyan mértékben kell biztosítani, amely adott esetben lényegesen meghaladja az anyagi lehetőségeinket. Ezt bizonyította, hogy számos olyan közmunkaprogramban megvalósult feldolgozó egység van jelen pillanatban az önkormányzatoknál, amely nem minden esetben rendelkezik valamennyi megfelelő engedéllyel. Látszik, hogy az értékesítés adott esetben nehézséget okoz, illetve a megtermelt vagy az így feldolgozott terményeknek a hasznosítása nagyobb mértékben jelenik meg a szociális kiosztásban, mint a kereskedelmi fogalomba kerülésben. Másrészt minden egyes bevétel visszafordítandó a közmunkaprogramokra. Alapvetően a következő programok önerejét képezi, így összességében nem jelent számunkra bevételi lehetőséget. A közmunkaprogram tervezési szakasza azt mutatja, hogy egyre szigorúbb követelmények mellett működtethető.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Csáfordi u. 2. szám alatti ingatlan értékesítésével, szavazzon.

A képviselő-testület 6 igen, 1 nem szavazattal az alábbi határozatot hozta:

**133/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 5293 helyrajzi számon kivett lakóház, udvar, gazdasági épületként nyilvántartott, természetben Zalaszentgrót-Csáford, Csáfordi u. 2. szám alatt található ingatlan mintegy 1930 m2 nagyságú telekrészét, valamint az ingatlanon található - jelenleg használaton kívüli - épületet Ambrus Alexa 8380 Hévíz, Vörösmarty u. 60. szám alatti lakos ajánlattevő részére értékesíti az 58/2016. (V. 26.) számú képviselő-testületi határozattal kiírt nyilvános pályázati felhívásban szereplő induló árakon és egyéb feltételekkel, azzal, hogy a vevőnek a telekalakítást engedélyező jogerős hatósági határozatot legkésőbb 2017. augusztus 31-ig kell az önkormányzat felé bemutatnia.

A Képviselő-testület a fenti feltételektől függően felhatalmazza Baracskai József polgármestert az adásvételi szerződés aláírására.

Határidő: 2017. december 31.

Felelős: Baracskai József polgármester

**17. sz. napirendi pont**

**Víziközmű szolgáltatás 2016-2030. évi gördülő fejlesztési tervének módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést aGazdasági és Városfejlesztési Bizottság megtárgyalta, elfogadásra javasolta a képviselő-testület részére. Két határozati javaslat van, az egyik a szennyvízre, a másik az ivóvízre vonatkozik. Elég nagy anomáliák vannak országosan a viziközmű szolgáltatással kapcsolatban. Az elmúlt években rendelkeztünk koncessziós és extra koncessziós díjjal, ezek fedezték a fenntartási és karbantartási költségeket. Jelenleg használati díjnak nevezik, amely a rezsicsökkentés és a közműadó miatt olyan csekély mértékű, hogy ebből nem tudják elvégezni a karbantartásokat és a felújításokat, így mindent az önkormányzatoktól kérnek. Amikor átmentünk az Aquazala Kft.-től a Zalavíz Zrt.-hez, Zalaszentgrót esetében rendelkeztünk 10 millió forintos nagyságrendű plusz összeggel. Voltak azonban olyan kis önkormányzatok, amelyeknek nem rendelkeztek plusz összeggel és nem tudják finanszírozni a felújításokat. E felújításokat a Zalavíz Zrt. sok esetben hitelből oldja meg. A ZalA-KAR Térségi Innovációs Társulás írt egy levelet a kormánytagoknak, országgyűlési képviselőknek, kértük a segítségüket, hogy valahogy oldják meg ezeket a problémákat. Válaszukban jelezték, hogy foglalkozni fognak a problémával, ugyanis több település eladósodhat a szolgáltató felé.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az 1. sz. határozati javaslattal, szavazzon.

A képviselő-testület 7 igen, szavazattal az alábbi határozatot hozta:

**134/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete az Észak-zalai Víz- és Csatornamű Zrt. által készített, a 21-32522-1-005-00-12 MEKH azonosító kóddal rendelkező Zalaszentgrót-SZV víziközmű-rendszer 2016. évi módosított 15 éves gördülő fejlesztési tervében leírtakkal - a 2016-2030 időszakra - egyetért, azt az írásos előterjesztésben foglaltaknak megfelelően elfogadja.

A Képviselő-testület felkéri a jegyzőt, hogy a döntésről az Észak-zalai Víz- és Csatornamű Zrt. elnök-vezérigazgatóját a határozati kivonat 3 példányának megküldésével értesítse.

Határidő: 2016. december 20.

Felelős: Baracskai József polgármester

Kérem, aki egyetért a 2. sz. határozati javaslattal, szavazzon

A képviselő-testület 7 igen szavazattal az alábbi határozatot hozta:

**135/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete az Észak-zalai Víz- és Csatornamű Zrt. által készített, a 11-32522-1-028-00-12 MEKH azonosító kóddal rendelkező Zalaszentgrót-IV víziközmű-rendszer 2016. évi módosított 15 éves gördülő fejlesztési tervében leírtakkal - a 2016-2030 időszakra - egyetért, azt az írásos előterjesztésben foglaltaknak megfelelően elfogadja.

A Képviselő-testület felkéri a jegyzőt, hogy a döntésről az Észak-zalai Víz- és Csatornamű Zrt. elnök-vezérigazgatóját a határozati kivonat 3 példányának megküldésével értesítse.

Határidő: 2016. december 20.

Felelős: Baracskai József polgármester

**18. sz. napirendi pont**

**Fogorvosi körzet átalakítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Dr. Holló Ágnes fogorvos kezdeményezte a Türje Község Önkormányzatával fennálló ellátási szerződésének felmondását. Türje Község Önkormányzat fogorvosi körzetének a II. számú egyesített zalaszentgróti fogorvosi körzetből való kilépését jóvá kell hagynunk. Ez a döntés a zalaszentgróti ellátást nem érinti. Az előterjesztést a Humán Ügyek Bizottsága megtárgyalta, elfogadásra javasolta a képviselő-testületnek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a fogorvosi körzet átalakításával, szavazzon.

A képviselő-testület 7 igen szavazattal az alábbi határozatot hozta:

**136/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja Türje Község Önkormányzat fogorvosi körzetének a II. számú egyesített zalaszentgróti fogorvosi körzetből való kilépését.

A Képviselő-testület felkéri a jegyzőt, hogy a döntésről a határozati kivonat két példányának megküldésével értesítse a Türjei Közös Önkormányzati Hivatal jegyzőjét.

Határidő: 2016. december 31.

Felelős: Dr. Simon Beáta jegyző

**19. sz. napirendi pont**

**Városi Önkormányzat Egészségügyi Központjának a járóbeteg szakellátás többletkapacitás befogadása iránti pályázata benyújtásának jóváhagyása.**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést a Humán Ügyek Bizottsága megtárgyalta, elfogadásra javasolta a képviselő-testület részére. Lejárt a fenntartási kötelezettség, az intézményvezetővel tárgyaltunk róla, hogyan lehetne rentábilisabban működtetni az egészségügyi központot. Ha többletkapacitást kérnék, az OEP finanszírozás magasabb lenne. Az intézményvezető szeretné a határozati javaslatban leírt óraszámokat megemelni és ehhez szeretne többletkapacitást igényelni, ezáltal az OEP-től több bevétel fog befolyni.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Városi Önkormányzat Egészségügyi Központjának a járóbeteg szakellátás többletkapacitás befogadása iránti pályázata benyújtásának jóváhagyásával, szavazzon.

A képviselő-testület 7 igen szavazattal az alábbi határozatot hozta:

**137/2016. (XII. 15.) számú képviselő-testületi határozat:**

Zalaszentgrót Város Képviselő-testülete az egészségügyi ellátórendszer fejlesztéséről szóló 2006. évi CXXXII törvényben foglaltaknak megfelelően pályázatot nyújt be az Egészségügyi Központ járóbeteg szakellátás-kapacitás bővítése iránt, a mellékelt szakmai tervek szerint 3 óra csecsemő-gyermekkardiológia, 2 óra urológia, 4 óra EKG és Holterdiagnosztika, 3 óra általános röntgendiagnosztika (teleradiológia), 6 óra gyógytorna, 9 óra fizioterápia (asszisztensi tevékenységként) és 5 óra dietetika nem szakorvosi tevékenység tekintetében.

A Képviselő-testület hatalmazza a Baracskai József polgármestert, hogy a pályázat benyújtásához szükséges intézkedéseket megtegye és a szükséges nyilatkozatot aláírja.

Felelős: Baracskai József polgármester

Határidő**:** 2017. január 16.

**20. sz. napirendi pont**

**Pályázat benyújtása a VP6-7.2.1-7.4.1.2-16 kódszámú kiírásra**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A pályázati felhívás két célterülettel rendelkezik, az 1. célterület a külterületi közutak fejlesztése, a 2. célterület pedig az önkormányzati utak kezeléséhez, állapotjavításához és karbantartásához szükséges erő- és munkagépek beszerzése. Balogh Gábor alpolgármester úr nézte meg a területeket, figyelte a pályázatot és egyeztetett a pályázatírókkal. A pályázat különböző pontozási rendszert tartalmaz, miszerint a település nagysága alapján hátrányba kerülünk. Gazdasági tevékenységet igazoló okirat szükséges annak, akinek a telephelye az adott út mellett helyezkedik el. Továbbá indokolni kell a szükségszerűséget, az út szélessége és a vízelvezetése meg van határozva. Úgy döntöttünk, hogy az 1. célterületre nem pályázunk, 15 % önerőt kellene biztosítani hozzá, emellett finanszírozni a tervezés és az engedélyezések költségét, így nem látjuk realizálva a befektetett energiát és pénzeszközt. Több százmillió forintra lenne szükség a környékbeli utak felújítására.

A 2. célterületre kívánjuk beadni a pályázatot. Ha az önkormányzat egyedül nyújtja be a pályázatot, 10 millió forintra pályázhat, amelyből egy traktor beszerzése lehetséges, vagy ha tudjuk igazolni ennek meglétét, az ahhoz szükséges különböző berendezésekre is lehet pályázatot beadni.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az 1. sz. határozati javaslattal, szavazzon.

A képviselő-testület 7 igen, szavazattal az alábbi határozatot hozta:

**138/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselőtestülete úgy dönt, hogy támogatási kérelmet nyújt be „Zalaszentgrót város útkarbantartó eszközeinek beszerzése” címen a VP6-7.2.1-7.4.1.2-16 kódszámú kiírás 2. célterületére. A beszerzett eszközök tárolási helye: Zalaszentgrót, Malom u. 22. számú, 786/2 hrsz.-ú ingatlan.

A Képviselő-testület a pályázat megvalósításához a projekt összköltségének 15%-át kitevő önerőt biztosít maximum bruttó 1,765 millió forintig a 2017. évi költségvetés terhére.

A Képviselő-testület a pályázat megvalósításának előfinanszírozását a 2017. évi költségvetés terhére biztosítja.

A Képviselő-testület felhatalmazza a polgármestert a pályázat benyújtására, annak támogatása esetén pedig a projekt megvalósításához szükséges valamennyi intézkedés megtételére.

Határidő: 2018. december 31.

Felelős: Baracskai József polgármester

**Baracskai József:** Kérem, aki egyetért az 2. sz. határozati javaslattal, szavazzon.

A képviselő-testület 7 igen, szavazattal az alábbi határozatot hozta:

**139/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselőtestülete úgy dönt, hogy a VP6-7.2.1-7.4.1.2-16 kódszámú kiírás pályázati dokumentációjának elkészítésével az Érték-Termék Tanácsadó Szociális Szövetkezetet (8790 Zalaszentgrót, Batthyány L. u. 15.) bízza meg 100.000,- Ft + ÁFA összegben, melynek a forrását a 2017. évi költségvetés terhére biztosítja.

A Képviselő-testület felhatalmazza a polgármestert a megbízási szerződés megkötésére.

Határidő: 2016. december 31.

Felelős: Baracskai József polgármester

**Baracskai József:** Kérem, aki egyetért az 3. sz. határozati javaslattal, szavazzon.

A képviselő-testület 7 igen, szavazattal az alábbi határozatot hozta:

**140/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselőtestülete 2016. évben meghozott testületi döntések alapján benyújtott pályázatokra és az adósságot keletkeztető kötelezettségvállalásról meghozott döntésére figyelemmel a VP6-7.2.1-7.4.1.2-16 kódszámú pályázat támogatása esetén annak megvalósításáról a tárgyévi költségvetésében biztosított fedezet megléte függvényében gondoskodik.

A Képviselő-testület felkéri a polgármestert, hogy a pályázat támogatása esetén gondoskodjon a fedezet biztosításáról.

Határidő: 2018. december 31.

Felelős: Baracskai József polgármester

**21. sz. napirendi pont**

**Köznevelési intézmény működtetésének átadásával kapcsolatos vagyonkezelői szerződés és megállapodás megkötése a Klebelsberg Intézményfenntartó Központ Zalaegerszegi Tankerületi Központjával**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Először a közoktatási intézmények fenntartását vette magához a KLIK, 2017. január 01. napjától pedig az intézményműködtetést is átveszi. Többször tárgyaltunk együtt a GESZ-el, a tankerületi igazgatóval és Beke László igazgató úrral, hogy az átadás-átvétel gördülékenyen megtörténjen. Számunkra a legfontosabb a tanulóknak és az iskola zavartalan működése. Eddig Zalaszentgróton is működött egy különálló járási tankerület, mely megszűnt. Átalakításra került a KLIK, Zala megyében két tankerületet hoztak létre zalaegerszegi és nagykanizsai székhellyel. A KLIK működtetésre átveszi a Kossuth és az Ifjúság utcai épületeket, a műfüves pálya és a sportcsarnok azonban marad az önkormányzatnál. Így biztosítani tudjuk a helyi szervezetek számára a kedvezményes bérleti díjat. A két létesítmény esetében a rezsidíj fizetésében is megállapodtunk. Nyilván lesznek még tisztázatlan kérdések, melyekre megoldást fogunk találni. Az előterjesztést a Humán Ügyek Bizottsága, valamint a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

**Takács Tibor**: A megbeszélések során a zalaegerszegi tankerületi igazgató is a konstruktív működésre törekszik, ígérete szerint a jövőben sem lesz az iskola amolyan hátrasorolt iskola. A mindenki számára előnyös átadás-átvételre törekszünk, gazdaságilag is megfelelő, mindkét fél számára nyertes helyzet alakult ki az átadás-átvételi dokumentumokban. A munkavállalók esetében mindenkit átvesznek közalkalmazotti státuszba, reméljük, hogy a továbbiakban is gyümölcsöző lesz az együttműködés. Az önkormányzat a továbbiakban is segíti az iskola működtetését a lehetőségeihez mérten.

**Baracskai József**: Az idei évben 65 millió forintba került az önkormányzatnak az iskola működtetése, melyhez 5 millió forint állami támogatást kaptunk. A műfüves pályát és a sportcsarnokot továbbra is működtetni kell karbantartó, takarítók alkalmazása szükséges a továbbiakban is. A 60 millió forintból ezekre is fordítani kell, csak ezek az összegek a költségvetésben nem voltak szem előtt. Téli időszakban a sportcsarnok működtetése elég sok pénzbe kerül. A saját erőnknek megfelelően eddig is maximálisan támogattuk a helyi közoktatást és a továbbiakban is így lesz.

**Baracskai József**: Nagy tisztelettel köszöntöm Kajári Attila igazgató urat.

**Kajári Attila**: Polgármester úr elmondta, hogy többször végigbeszéltük az intézmény komplexum vonatkozásában a lehetőségeket és ennek kapcsán közösen egy mindenki számára jó megállapodás született.

**Baracskai József**: A legfontosabb szempont a tanulók és az intézmény volt.

**Dr. Tihanyi Ottó**: A Humán Ügyek Bizottságának ülése előtti napon Beke László igazgató úrnak volt egy módosító javaslata a határozattal kapcsolatban, ami a következő - Zalaszentgrót Város Önkormányzatának Képviselő-testülete a jövőben is fontos feladatának tekinti a zalaszentgróti oktatás segítését a város költségvetési lehetőségeinek figyelembe vételével-. Kérdésem, ha ez bekerül a határozati javaslatba felborítja-e a megállapodást?

**Dr. Simon Beáta**: Beke László mielőtt ezt a javaslatát megtette, egyeztettünk. Elsősorban az intézmény működtetése során alapvetően mindig a költségvetés elfogadásakor érezhető volt amióta létrehoztuk a GESZ-t gyakorlatilag az iskolák működtetése a GESZ költségvetésébe biztosított keretből került finanszírozásra, illetve ott került biztosításra egy olyan keretösszeg, amely az évközi előre nem látható karbantartási, felújítási igényeket elégítette ki. Ez a fajta megfogalmazás azt jelenti, hogy az önkormányzat eleve már kötelezze el magát valamilyen mértékig arra, hogy lehetőségeihez mérten a költségvetés függvényében mindig is támogassa az oktatást. A javaslatom az volt, hogy a megállapodás erre mindenképpen lehetőséget biztosít. Az elmúlt években az igazgató úrnak voltak igényei, a GESZ a saját költségvetésében biztosította ha volt rá fedezet az általános keretben. Ha plusz igény keletkezett a képviselő-testület elé került. Ezért javasoltam mivel a megállapodás lehetőséget biztosít ennek a határozati javaslatnak a megállapodás elfogadásával gyakorlatilag eleget tesz. Így történt, hogy év közben számítástechnikai termet alakítottunk ki a teljes bútorzatával, a teljes elektromos kialakításával, a kért 150 eFt-hoz képest megközelítőleg 400 eFt-ig terjedő költséget jelentett az önkormányzatnak.

**Baracskai József**: De természetesen befogadom Dr. Tihanyi Ottó képviselő javaslatát.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Köznevelési intézmény működtetésének átadásával kapcsolatos vagyonkezelői szerződés és megállapodás megkötésével a Klebelsberg Intézményfenntartó Központ Zalaegerszegi Tankerületi Központjával, szavazzon.

A képviselő-testület 7 igen szavazattal az alábbi határozatot hozta:

**141/2016. (XII. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a Deák Ferenc Általános Iskola, Gimnázium és Alapfokú Művészeti Iskola állami működtetésbe vételével összefüggésben az előterjesztés 1. és 2. számú mellékleteinek megfelelő formában és tartalommal átadás-átvételi megállapodást, valamint vagyonkezelési szerződést köt a Klebelsberg Központ Zalaegerszegi Tankerületi Központjával.

Zalaszentgrót Város Önkormányzatának Képviselő-testülete a jövőben is fontos feladatának tekinti a zalaszentgróti köznevelés segítését a város költségvetési lehetőségeinek figyelembe vételével.

A Képviselő-testület felhatalmazza a polgármestert az átadás-átvételi megállapodás, a vagyonkezelési szerződés, valamint az állami működtetésbe nem kerülő ingatlanrészek üzemeltetési szabályait rendező külön megállapodás aláírására.

Határidő: azonnal, illetve 2016. december 31.

Felelős: Baracskai József polgármester

**Egyebek:**

**Baracskai József**: A decemberre tervezett szabadságomat a későbbiek során veszem igénybe.

Kérdések, interpellációk nem érkeztek.

A képviselő-testület a Magyar helyi önkormányzatról szóló 2011. évi CLXXXIX. törvény 46. § (2) bekezdése c) pontja lapján zárt ülést tartására tér át.

Kmf:

Baracskai József Dr. Simon Beáta

polgármester jegyző